Document ID: 32004R1194

ΚΑΝΟΝΙΣΜΌΣ (ΕΚ) αριθ. 1194/2004 ΤΗΣ ΕΠΙΤΡΟΠΉΣ
της 28ης Ιουνίου 2004
περί μεταβατικών μέτρων για την πώληση ανωτάτης ποσότητας 300 000 τόνων σίτου που προέρχονται από τα εθνικά αποθέματα ασφαλείας που κατέχονται από την Πολωνία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 41 πρώτο εδάφιο,
Εκτιμώντας τα ακόλουθα:
(1)
Σύμφωνα με το άρθρο 6 του κανονισμού (ΕΚ) αριθ. 1972/2003 της Επιτροπής, της 10ης Νοεμβρίου 2003, για τη θέσπιση μεταβατικών μέτρων όσον αφορά τις συναλλαγές γεωργικών προϊόντων λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (1), οι πολωνικές υπηρεσίες πληροφόρησαν την Επιτροπή για την πρόθεσή τους να θέσουν στην αγορά ανώτατη ποσότητα 300 000 τόνων σίτου που προέρχονται από τα εθνικά αποθέματα ασφαλείας στο πλαίσιο διαδικασίας ανακύκλωσης των αποθεμάτων.
(2)
Από την πώληση μιας τέτοιας ποσότητας σίτου υπάρχει κίνδυνος να διαταραχθεί η κοινοτική αγορά των σιτηρών. Με τις προϋποθέσεις αυτές, πρέπει να ληφθούν μεταβατικά μέτρα που θα στοχεύουν στον καθορισμό όρων παρομοίων με αυτούς που προβλέπονται από τον κανονισμό (ΕΚ) αριθ. 2131/93 της Επιτροπής, της 28ης Ιουλίου 1993, για τον καθορισμό των διαδικασιών και των όρων για τη θέση προς πώληση σιτηρών που κατέχονται από τους οργανισμούς παρέμβασης (2), έτσι ώστε να τηρηθεί η ίση μεταχείριση των εμπορευομένων και οι συνθήκες της αγοράς.
(3)
Δεδομένου ότι η ανασύσταση αυτού του αποθέματος σίτου είναι δυνατόν να διαταράξει και την κοινοτική αγορά, πρέπει να προβλεφθεί διαδικασία εγκρίσεως από την Επιτροπή των λεπτομερειών για αυτή την ανασύσταση.
(4)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθορίζει, μεταβατικά, τους κανόνες για τη θέση προς πώληση ανώτατης ποσότητας 300 000 τόνων σίτου που προέρχονται από τα εθνικά αποθέματα ασφαλείας που κατέχονται από τις πολωνικές υπηρεσίες την 1η Μαΐου 2004 και για την ενδεχόμενη ανασύσταση αυτού του αποθέματος σίτου.
Άρθρο 2
Ο φορέας που έχει αναλάβει την διαχείριση των πολωνικών αποθεμάτων ασφαλείας, τα στοιχεία του οποίου αναφέρονται στο παράρτημα, προβαίνει στη θέση προς πώληση, έως τις 31 Αυγούστου 2004, στην κοινοτική αγορά του σίτου που αναφέρεται στο άρθρο 1, με διαρκή δημοπρασία.
Κατά την έννοια του παρόντος κανονισμού, θεωρείται ως δημοπρασία η θέση σε ανταγωνισμό των ενδιαφερομένων με τη μορφή υποβολής προσφορών, η δε κατακύρωση της προσφοράς γίνεται στο άτομο του οποίου η προσφορά είναι η ευνοϊκότερη και η οποία είναι σύμφωνη με τις διατάξεις του παρόντος κανονισμού.
Άρθρο 3
Ο φορέας που αναφέρεται στο άρθρο 2 πρώτο εδάφιο δημοσιεύει προκήρυξη διαγωνισμού τουλάχιστον τρεις ημέρες πριν από την ημερομηνία λήξης της παρούσας προθεσμίας υποβολής των προσφορών.
Στην προκήρυξη δημοπρασίας καθορίζονται κυρίως:
α)
οι προθεσμίες για την υποβολή για κάθε μερική δημοπρασία και η διεύθυνση για την υποβολή των προσφορών·
β)
οι ελάχιστες ποσότητες τις οποίες μπορεί να αφορούν οι προσφορές·
γ)
οι εγγυήσεις που θα συσταθούν και οι όροι για την αποδέσμευσή τους·
δ)
τα κυριότερα φυσικά και τεχνολογικά χαρακτηριστικά των διαφόρων παρτίδων·
ε)
οι τόποι αποθεματοποίησης καθώς και το ονοματεπώνυμο και η διεύθυνση του φορέα αποθεματοποίησης·
στ)
οι όροι πληρωμής.
Η προθεσμία υποβολής των προσφορών για την πρώτη μερική δημοπρασία καθορίζεται την πέμπτη εργάσιμη ημέρα από τη δημοσίευση στην Επίσημη Εφημερίδα της Ευρωπαϊκής Ένωσης του παρόντος κανονισμού.
Άρθρο 4
Η προσφορά που θα επιλεγεί πρέπει να αντιστοιχεί στη διαπιστωθείσα τιμή, για ισοδύναμη ποιότητα και αντιπροσωπευτική ποσότητα, στην αγορά του τόπου αποθεματοποίησης ή, ελλείψει αυτού, στην πλησιέστερη αγορά, λαμβάνοντας υπόψη τις δαπάνες μεταφοράς. Δεν μπορεί να είναι χαμηλότερη από 108,76 ευρώ ανά τόνο.
Άρθρο 5
Ο φορέας που αναφέρεται στο άρθρο 2 πρώτο εδάφιο λαμβάνει όλα τα αναγκαία μέτρα για να επιτρέψει στους ενδιαφερομένους να εκτιμήσουν, πριν από την υποβολή των προσφορών τους, την ποιότητα των πωλουμένων σιτηρών.
Άρθρο 6
Ο φορέας που αναφέρεται στο άρθρο 2 πρώτο εδάφιο πληροφορεί αμέσως όλους όσους υπέβαλαν προσφορά, για το αποτέλεσμα της συμμετοχής τους στη δημοπρασία. Σε αυτούς στους οποίους έχει κατοχυρωθεί η δημοπρασία, απευθύνει εντός προθεσμίας τριών εργασίμων ημερών από την ημερομηνία της εν λόγω ενημέρωσης, μια δήλωση κατακυρώσεως της δημοπρασίας, είτε με συστημένη επιστολή, είτε με γραπτή τηλεπικοινωνία.
Άρθρο 7
Ο φορέας που αναφέρεται στο άρθρο 2 πρώτο εδάφιο ανακοινώνει στην Επιτροπή, το αργότερο την Τρίτη της εβδομάδας που έπεται της λήξεως της προθεσμίας για την υποβολή των προσφορών, την ποσότητα και τις μέσες τιμές των διαφόρων παρτίδων που πουλήθηκαν.
Άρθρο 8
Οι λεπτομέρειες για την ενδεχόμενη ανασύσταση του αποθέματος σίτου που αναφέρεται στον παρόντα κανονισμό αποτελεί αντικείμενο προηγούμενης έγκρισης από την Επιτροπή κατά τρόπο ώστε να αποφευχθεί οποιαδήποτε διατάραξη της κοινοτικής αγοράς στον τομέα των σιτηρών.
Άρθρο 9
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουνίου 2004.

Labels: 3
17
4
18